钦定古今图书集成/明伦汇编/官常典/第311卷 > 杨鼎
## 钦定古今图书集成/明伦汇编/官常典/第311卷 > 杨鼎

按《明外史》本传：“鼎字宗器，陕西咸宁人。家贫力学。正
统中，举乡试，会试第一，殿试第二，授编修。久之，与侍
讲杜宁等十人简入东阁肄业。鼎居侍从，雅欲以功
名见。尝建言修饬戎备、通漕三边二事，同辈诮其迂，
鼎益自信。也先将寇京师，诏行监察御史事，募兵兖
州还，进侍讲，兼中允。景泰五年，超擢户部右侍郎。天”
顺初，转左。陈汝言谮之，帝不听。尝命中官牛玉谕旨，
欲取江南折粮银实内库，而以他税物充武臣俸鼎，
不可。马牛刍乏，议征什二。又以民艰力阻。皆报罢。成
化四年代马昂为户部尚书。六年疏言：“陕西外患西
寇，内患流民。然寇害止边塞，流民则疾在腹心。汉中
僻居万山，襟喉川蜀，四方流民数万。急之生变，置之
有后忧。请暂设监司一人，专领其事，其愿附籍者听
之，不愿者资遣，兼与守臣练士马、修城池，庶可弭他
日患。”诏从之。湖广频岁饥，发廪已尽，及是有秋用。鼎
言发库贮银、布，易米备灾。淮、徐、临、德四仓，旧积粮百
馀万石，后饷乏，民饥，辄请移用，粟且匮。鼎议上赎罪、
中盐、折钞、征逋六事行之。由是诸仓有储蓄。寻加太
子少保。鼎居户部持廉，然性颇拘滞，僚属多不服。给
事御史劾鼎非经国才。鼎再疏求去，赐敕驰驿归，命
有司月给米二石，岁给役四人终其身。大臣致仕有
给赐，自鼎始也。卒赠太子太保，谥庄敏。